Германием и махуэхэр — КъБР-м
Дыгъуасэ Налшык къыщызэIуахащ «Германием и махуэхэр — Къэбэрдей-Балъкъэрым» фестивалыр. Иджырей Германием и щэнхабзэмрэ зэхэтыкIэмрэ республикэм щыпсэухэр щыгъуазэ ящIынущ художникхэу Гунстхаймер Янэ, Мюльхаупт Манфред, Пащты-Хъан (Пащты) Алим сымэ.
Нэмыцэ художникхэмрэ гъуазджэм и лэжьакIуэхэмрэ КъБР-м и къалащхьэм иджы ещанэу къокIуэ. Мы зэхыхьэр псом хуэмыдэу гъэщIэгъуэну екIуэкIыну щогугъ. Абы хиубыдэу мастер-классхэр къызэрагъэпэщынущ, егъэджэныгъэмкIэ программэ зэмылIэужьыгъуэхэр утыку къралъхьэнущ, менеджерхэм папщIэ семинархэр ирагъэкIуэкIынущ, апхуэдэу КъБКъУ-м щIэныгъэ конференц щызэхэтынущ. ХьэщIэхэм ди къалэм и щIыпIэ нэхъ дахэхэр ирагъэлъагъунущ. Абы хиубыдэу ахэр еплъынущ Сэралъп Мадинэ и арт-центрым щад лъэпкъ фащэхэм.
Фестивалым хиубыдэу Налшык гъуазджэхэмкIэ и музейм къыщызэIуахащ Гунстхаймер Янэ и сурэтхэм я выставкэ. Мэлбахъуэ Т. Къу. и цIэр зезыхьэ лъэпкъ библиотекэм нобэ щагъэлъэгъуэнущ нэмыцэ тхакIуэхэм я тхылъхэр. Апхуэдэу КъБКъУ-м утыку къыщралъхьэнущ Германием академие зэдэлэжьэныгъэхэмкIэ и IэнатIэм егъэджэныгъэмкIэ и программэхэр.
Германием и махуэхэм хиубыдэ Iуэху нэхъыщхьэхэр Iуащхьэмахуэ лъапэ и Iэшэлъашэхэм пщэдей щекIуэкIынущ. ЛъэныкъуитIми я лIыкIуэхэр хэту «Къэббалъкъгипс» ООО-м щыIэну зэхыхьэм щытепсэлъыхьынущ урысей -германие проектхэр зэрагъэзащIэм.
Жэпуэгъуэм и 28-м КъБКъУ-м дизайнымкIэ и колледжым графикэмкIэ мастер-класс щитынущ ди республикэм щалъхуа Пащты-Хъан Алим. А зэхыхьэм хиубыдэу колледжым и еджакIуэхэм я лэжьыгъэхэри ягъэлъэгъуэнущ.
Къэбэрдей-Балъкъэр бизнес-инкубаторым лъэныкъуитIым я зэдэлэжьэныгъэхэр зэрызэтраухуэрэ илъэс 15 зэрырикъум и щIыхькIэ щрагъэкIуэкIынущ «Урысей-Германие: зэдэлэжьэныгъэм кърикIуахэмрэ адэкIэ зыхуэплъэхэмрэ» семинарыр. Абы хэтынущ унафэщI лэжьакIуэхэр гъэхьэзырынымкIэ президент программэм хиубыдэу еджахэмрэ КъБКъУ-м экономикэмкIэ и факультетым и магистрантхэмрэ. Пщыхьэщхьэм Германием къикIа хьэщIэхэр еджакIуэхэм я «Сокуров Александр и творческэ лъэщапIэ» театрым классическэ музыкэм щедэIуэнущ. Абыхэм я пащхьэ я зэфIэкIыр щагъэлъэгъуэнущ Къэбэрдей-Балъкъэр къэрал филармонием Темыркъан Петр зи пашэ и камернэ оркестрым хэтхэм.
Щэнхабзэм и махуэшхуэхэм я кIэухыу щытынущ Германием теухуауэ Къэбэрдей-Балъкъэрым щыпсэухэм траха сурэт гъэщIэгъуэнхэм я выставкэ-конкурсыр. Абы щагъэлъэгъуэну сурэт нэхъыфIхэр тезыхахэм Германием и лIыкIуэ IуэхущIапIэу Москва дэтым и саугъэтхэр иратынущ.
Джэдгъэф Маринэ.
